$125 miljoen om Botswana se diamantbedryf te versterk - Maroela Media
Die Amerikaanse buitelandse finansierder, Overseas Private Investment Corporation (OPIC), het Dinsdag in 'n verklaring gesê die twee regerings het op 25 Julie 'n leningswaarborg in Gaborone onderteken. Die geld sal deur Standard Bank Botswana uitbetaal word.
Die instansie het gesê die geld is die eerste deel van 'n $250 miljoen-fonds wat plaaslike slyp- en poleringsmaatskappye sal finansier om seker te maak dat die sortering, bemarking en vervaardigingsfunksies plaaslik kan geskied.
"Hierdie waardetoevoegingsfunksies in Botswana was 'n prioriteit vir die regering en die waarborg bied die finansiële ondersteuning wat dié ekonomiese ontwikkelingstrategie benodig om te slaag," het OPIC gesê.
OPIC het die $125 miljoen-leningswaarborg met Barclays Bank van Botswana, en Lazare Kaplan International (LKI), wat deur sy filiaal Botswana Finance LLC optree, onderteken.
"Die projek bied noodsaaklike ondersteuning aan 'n bedryf wat sentraal is tot Botswana se ekonomie en 'n sleutelbron van werkskepping," het James Polan, vise-president van die OPIC klein- en mediumgrootte ondernemingsfinansieringskema, gesê.
OPIC het gesê dié ondersteuning help die myngebaseerde ekonomie om te diversifiseer en om die land se finansiële bedryf te ontwikkel gegewe die noodsaaklike rol wat die diamantbedryf speel.
Leon Tempelsman, president van LKI, het die inisiatief geloof en gesê dit sal direkte ondersteuning bied vir ekonomiese groei in Botswana.